Republica Moldova are o șansă istorică: Recuperarea raioanelor sale din stânga Nistrului
- Maria Dima
- 11 mai 2024, 15:38
Pe 29 martie, Volodimir Zelenski, președintele Ucrainei, anunța numirea lui Olexii Danilov în funcția de ambasador în Republica Moldova, la scurt timp după ce a semnat decretul de rechemare din funcție a actualului ambasador, Marko Șevcenko, al cărui mandat expirase în decembrie 2023.
În mesajul său, președintele ucrainean a reiterat importanța Republicii Moldova pentru Ucraina, ca explicație privind numirea în acest post a fostului secretar al Consiliului Național de Securitate și Apărare.
„Moldova este o țară foarte importantă pentru noi, atât în ce privește provocările de securitate din regiune, cât și în ceea ce privește cooperarea noastră bilaterală”, a spus Zelenski.
”Numirea lui Olexii Danilov este sugestivă”
În acest context, fostul director adjunct al Serviciului de Informații și Securitate al Moldovei (SIS), Alexandru Balan, a declarat că Moldova are o șansă istorică în ceea ce privește recuperarea raioanelor sale din stânga Nistrului, unde Rusia a înscăunat cu puterea armelor un regim-marionetă.
„Toate marile puteri, SUA, Marea Britanie, Franța, ne-ar sprijini. Numirea lui Olexii Danilov, care a condus Consiliul Național de Securitate al Ucrainei, în funcția de ambasador în Moldova este sugestivă în acest context și indică o schimbare a Kievului în raport cu potențialele riscuri care se pot amplifica, dacă Rusia își consolidează pozițiile în Moldova. Tensiunile cresc, în special, din cauza activării coloanei a cincea, care s-a declarat recent la Moscova drept „opoziție” cu intenția de a participa în alegerile prezidențiale, care urmează să aibă loc în noiembrie-decembrie 2024”, a declarat Alexandru Balan, într-un interviu pentru Glavkom.
Republica Moldova, supusă atacurilor hibride
De la începutul invaziei rusești în Ucraina, Republica Moldova a fost supusă și atacurilor hibride active din partea Kremlinului, al căror scop este răsturnarea actualului guvern și subminarea integrării europene a țării. În condițiile date, Transnistria, Găgăuzia constituie un element important în jocul Rusiei, care va căuta să adâncească disensiunile și să provoace o criză și mai mare folosind, în special, Comratul, unde „fenomenul Ilan Shor și riscurile asociate” a câștigat teren, scrie Glavcom.
„Pe vremea șefiei mele la Serviciul de Securitate și Informații, am angajat activ resursele instituției pentru a contracara tot felul de activități care provin din Transnistria și Găgăuzia. Dar activitățile SIS în această direcție au fost stopate la numirea următorului guvern”, își amintește expertul în securitate.
Printre actualele acțiuni de ameliorare din partea Chișinăului, Alexandru Balan menționează că în iunie 2023, Curtea Constituțională a Moldovei a decis că activitățile partidului Șor au subminat suveranitatea țării și l-a declarat neconstituțional. Dar nicio finalitate. Criminalul Șor, condamnat la 14 ani de pușcărie, care s-a ascuns în Israel, dar locuiește și la Moscova, conduce un alt proiect-clonă - „Șansa”. În aceste condiții serviciile speciale „se comportă prea neutru în ceea ce privește riscurile care ar fi putut fi identificate cu mulți ani în urmă și împiedicate să se dezvolte în această direcție”, ca mai spus Alexandru Balan.
Mișcarea strategică spre NATO
Alexandru Balan a mai declarat că Republicii Moldova ar trebui să promoveze, odată cu integrarea europeană, mișcarea strategică spre NATO: „Ne confruntăm cu mari riscuri de a pierde cursul pro-european – urmează alegerile prezidențiale, apoi alegerile parlamentare, iar campania electorală locală a arătat clar că actuala guvernare pierde sprijinul electoratului”.